

**LIETUVOS RESPUBLIKOS**

**VYRIAUSIOJI RINKIMŲ KOMISIJA**

**SPRENDIMAS**

**DĖL INICIATYVINĖS GRUPĖS PRIVALOMAJAM REFERENDUMUI PASKELBTI ĮREGISTRAVIMO**

2019 m. sausio 10 d. Nr. Sp-12

Vilnius

Lietuvos Respublikos vyriausioji rinkimų komisija, vadovaudamasi Lietuvos Respublikos referendumo įstatymo 10 straipsniu, Lietuvos Respublikos vyriausiosios rinkimų komisijos įstatymo 3 straipsnio 6 dalies 1 punktu ir atsižvelgdama į 18 Lietuvos Respublikos piliečių, turinčių rinkimų teisę, reiškiamą iniciatyvą privalomajam referendumui paskelbti, kurią jie patvirtino atvykę į Vyriausiosios rinkimų komisijos posėdį, nusprendžia:

1. Įregistruoti 18 Lietuvos Respublikos piliečių, turinčių rinkimų teisę, iniciatyvinę grupę privalomajam referendumui paskelbti ir patvirtinti šios iniciatyvinės grupės įregistravimo aktą (1 priedas).

2. Išduoti piliečių parašų rinkimo lapus 2019 m. sausio 16 d. (2 priedas).

3. Nustatyti, kad piliečių parašai taip pat gali būti renkami elektroniniu būdu Vyriausiosios rinkimų komisijos informacinėje sistemoje. Pilietis gali pasirašyti tik vieną kartą ir tik vienu būdu (pasirašydamas parašų rinkimo lapuose ar elektroniniu būdu).

4. Nustatyti, kad iniciatyvinė grupė per 6 mėnesius nuo 2019 m. sausio 16 d., remdamasi iniciatyvinės grupės įregistravimo akto nuorašais, turi teisę daryti pranešimus spaudoje ir organizuoti piliečių parašų rinkimą. Per nustatytą 6 mėnesių terminą surinkus 300 000 rinkimų teisę turinčių Lietuvos Respublikos piliečių parašų dėl reikalavimo paskelbti referendumą, iniciatyvinė grupė surašo baigiamąjį aktą, kurį kartu su piliečių reikalavimais – pareiškimais perduoda Vyriausiajai rinkimų komisijai ne vėliau kaip paskutinę šio termino dieną, t. y. 2019 m. liepos 15 d. Per 6 mėnesius nesurinkus reikiamo Lietuvos Respublikos piliečių parašų skaičiaus, tolesnis parašų rinkimas nutraukiamas ir iniciatyvinė grupė piliečių reikalavimus – pareiškimus (visus jai išduotus piliečių parašų rinkimo lapus) perduoda Vyriausiajai rinkimų komisijai.

5. Nustatyti, kad iniciatyvinės grupės teikimu iniciatyvinės grupės koordinatore skiriama Kristina Kirslienė, kuri yra atsakinga už Vyriausiosios rinkimų komisijos išduotų piliečių parašų rinkimo lapų priėmimą, tinkamą panaudojimą, apskaitą ir grąžinimą.

Pirmininkė Laura Matjošaitytė